Revue | PNHS
PNHS se revue sal enige kultuurliefhebber se tone laat omkrul van lekkerkry. Dit is geen geheim dat die vertonings iets vir almal inhou en dat die revue elke jaar oor ‘n tema beskik wat die gehoor se hartsnare ,op ‘n voelgoed wyse, roer nie.
Die oudisies word al vroeg in Februarie afgelê en daarna begin die leerders volstoom oefen. Die leerders oefen twee maal per week, Dinsdae en Donderdae, van 19:00 tot 21:00.
Saam met die danspassies, wat deur ‘n gekwalifiseerde dansinstrukteur uitgewerk is om by die tema en storielyn te pas, word daar ook ‘n klankopname gemaak waar daar ongeveer vyftien leerders gekies word vir die opname.
Dit is ook natuurlik gepas dat die leerders in die regte kostuums en gegrimeer is en daarom lyk die groep elke jaar spoggerig op die verhoog. Buiten vir die oefen, hou die revue hope pret en ontspanning vir die leerders in en word nuwe vriendskapsbande gesmee.
Kompetisies en optredes skop vroeg in die derde kwartaal af en die groep neem elke jaar deel aan Kaleidoscope (Staatsteater), Noorderkruin Kunstefees, Afrikaanse Kunsvereniging Pretoria Kunswedstryd, PNNK Talentaand, Tswane Jeugkunstefees (Staatsteater), die Wonderliggiefees en enige ander geleentheid wat oor hul pad kom.
In 2018 was die groep se tema “Krygers van hoop” en het hierdie hartroerende, aktuele tema twee A++ toekennings, ‘n 80% by Kaleidoscope en verskeie kategorie- en medaljewenners, verower. In die vierde kwartaal sluit die groep hul seisoen af met ‘n aand se genot by Rockwood Theatre wat met die jare ‘n revue-tradisie geword het.
Maak los jou litte, laat spat met die blinkers en sing uit volle bors, want by PNHS se revue is dit ‘n fees om op die verhoog te wees.
Me. M. Basson